Durchleuchtigster, groissmechter Kunick etc. Jn dem ewer königliche Gnaden Karle Knutzenn Seuryn Norbw Oelandt zu vberantworten jn Beuelch gthaen, vnd sso solichs gschen, wijr midt den tausent Knechten jnn Vijnlandt zu zijhen, er Meyning nach; gnediger Herr, jch auff Montagk nechgst vorgangen beij Eylen Gyesler ewer Gnaden zu gschrijbenn Jnhaldt eyner eyngeleytenn Zeijdelnn, alszo lautende, szo ewer Gnaden vns vor sant Michaeliss midt tausent guter Lantzknechte auffs weenigst midt sampt Betzaling auff Monit Solt bis auff den Summer zu schicken wyrdt, kunen wyr vnns jn Vynlandt nicht enthalten weyter dan auff Michaeli. Szo wyr dan szolchs Gebrechs halb, wy berurdt, auff bestympt Zeydt auss Vijnland zyhenn musten, wüste ich auff meyn Trwen vnd Glauben ewer Gnaden vorpflicht keynn besszer Leger vor dy Knechte den Wynter vber dan auff Olant; dorvann mochten wyr alzeit Oster- vnd Westerguitlandt dar zu Kalmar Landt jn Brantschatzing halten ader aber zuuerbrennen Macht habenn, vylleicht ewer Gnaden Nutz jn andern auch schaffen. Solt jch mich aber durch Zwangk vnd schuldiger VorpfIicht halb vnderwynde[n] midt taussendt Knechten alleyn vnd werden von Tag zu Tage schwecher den Wynter jn Vynlant zu bleyben, oder ander vnmueglich Sach vber mich nemen, das myr bewust nicht zu thune were, vnd ewer Gnaden nicht zu kennen geb; gnediger Herr, dymit dynir jch ewer Gnaden nicht treulich, wijl aber midt der Wordht anderst nummer jrfunden werden, dan das jch ewer Gnaden gedencke treulich vnd erlich zu dynen szo lang meyn Leyb vnd Leben werdt. Darumb, gnediger Herr, gyb ich dytz ewer Gnaden, nach dem ich das ewer Gnaden nicht zuuorhalten schuldigk byn, dynstlich zu kennen, das js nicht mueglich jst midt dysem Hauffen den Wynter jn Vynlant zu bleyben. Vnd ist zu besorgen, so wyr do blyben, das wyr geschlagen wurden vnd, das Got vorseij, wan solichs gescheg, kem ewer Gnaden jn grossen mechtigen Schaiden; aber do midt ewer Gnaden meyn trven Dynst auch das jch myr meynes Leibs nicht graussen lassen vyl erkennen kan, wyl ich mich allenthalb nach ewer Gnadens Schrifften altzeit willicklich vnd gerne gehorsam vynden lassen, es gee auch zu Glück oder Vnglücke; wie mich aber is, komme wij is kan daryn szunder Nachteil wijssze, bit ewer Gnaden auffs erst vmmb eyn gnedig Antwert. Ewer Gnaden Got beuolen. Datum Mitwochens Margarithe anno etc. xix. Ste[phan] v[on] Weberstedt.